Pia Olsen Dyhr (SF), 2010-02-04:
Jeg vil godt starte med at takke De Radikales ordfører, som faktisk har læst forslaget helt korrekt, og det er helt i den ånd, jeg gerne vil fortsætte.
Der er ingen tvivl om, at vores helt store udfordring er, som vi har diskuteret tidligere, CO2-udslippet fra transportsektoren.
Danmark har internationalt forpligtet sig til at levere 20 pct. i de ikkekvotebelagte sektorer, dvs. transportsektoren, landbrugssektoren og husholdningerne.
Så kan man diskutere meget, hvem det er, der skal holde for, men vi skal løse det med de 20 pct., og måske skal vi endda løse det med op til 30 pct.
Det er i hvert fald det, vi har været villige til at forpligte os til i EU, og så har vi i hvert fald rigtig travlt i de tre sektorer.
På landbrugsområdet har regeringen med »Grøn Vækst« lagt op til en reduktion på 11 pct., og man kan diskutere, om vores trafikaftale ligger på mellem 11 og 13 pct. og måske mere, hvis vi får indført nogle begavede kørselsafgifter.
Så er det, jeg spørger: Hvem er det, der skal levere op til de 20 pct. og eventuelt 30 pct.?
Det mener vi ikke kan gøre det alene.
Vi mener, at vi skal kigge mere nuanceret på det og finde de forskellige virkemidler, der er, så alle bække små kan være med til at løse det her problem.
Det, vi helt konkret lægger op til, er jo, at man i trafikforligskredsen overvejer, om vi ikke skal sætte nogle flere penge af til netop at understøtte nogle af de her initiativer fra branchen, og det er netop en frivillig aftale med branchen, vi lægger op til.
Der er ingen tvang, der er ingen pisk, vi lægger op til frivillige aftaler med branchen.
Det er ellers noget, som vi i SF synes er lidt besværligt, f.eks. når EU har lavet frivillige aftaler med bilbranchen om, at man skal køre 16 km literen.
Men lige præcis på det her område mener vi, at branchen har taget så meget initiativ og taget det så alvorligt, at man godt kan lave en frivillig aftale, og at vi skal bakke op om den.
Selv om man i branchen i dag selvfølgelig har et incitament til at lægge om og sørge for skøjter på bilerne, rigtigt dæktryk osv., fordi de kan spare benzin eller diesel, så sker det bare ikke.
Der er noget, der tyder på, at det skal have et skub fremad, og et skub fremad kunne være at sikre midler under Grøn Trafik.
Det er det, vi har lagt op til.
Der er jo allerede i dag afsat et puljebeløb til at gennemføre de enkelte forslag i vores transportaftale fra januar 2009, og det er netop den pulje, vi gerne vil lægge et ekstra pres på, så der måske kommer flere penge til.
Så vi er branchens bedste venner.
Vi er altså ikke imod branchen.
Det mest fantastiske er, at vi både kan være branchens bedste venner og samtidig gøre noget ved CO2-udslippet.
Det er altså lidt et Kinderæg, men kun med to ting i, men det er alligevel ikke så dårligt endda.
Vi ser, at lastbiler i dag står for ca. 1,5 mio. t CO2-udslip i Danmark svarende til ca. 2 pct. af Danmarks samlede CO2-udslip og godt 4 pct. af udslippet for hele den ikkekvotebelagte sektor.
Det tal er stigende, det siger branchen selv.
Vi skal altså gribe ind med de forskellige tiltag, der er for at begrænse udslippet.
Her er vi altså villige til at kigge på en lidt nuanceret måde at gøre det på, nemlig at lave en handlingsplan sammen med branchen – en tilgang, vi normalt ikke står for, men som vi gerne vil, fordi vi har hørt, at branchen vil noget fornuftigt.
Derfor stiller jeg mig meget uforstående over for, at de andre partier i Folketinget er så meget imod at hjælpe branchen på det her punkt.
Det er ikke det, de siger, men det er jo det, der faktisk kommer ud af det her.
Jeg noterer mig, at Venstre mener, at det allerede er en del af aftalen, men hvis det allerede er en del af aftalen, burde det jo ikke være noget problem at gennemføre det.
Hvis det er en del af trafikaftalen, så lad os bare komme i gang med at sætte nogle flere penge af på det her område.
Socialdemokraterne siger også, at de ikke ønsker nogen ny handlingsplan, men at der er mange gode initiativer i det her.
Det synes jeg er ærgerligt, fordi det jo netop er det, der skal til, hvis vi skal reducere vores fælles CO2-udslip, og det er jo i hvert fald et ønske, oppositionen sammen har sat højt.
Så noterer jeg mig, måske lidt smilende, at Dansk Folkeparti endnu en gang siger: Det er godt nok med alt det der CO2, er I ikke snart færdige med det, så vi kan komme videre?
Men det er altså en udfordring, vi er nødt til at tage alvorligt, og på et eller andet tidspunkt bliver det voldsomt dyrt for det danske samfund at gøre noget ved de her klimaforandringer.
Bare forestil jer, hvad det kommer til at koste ude i kommunerne at lave de klimatilpasninger, der skal til.
De Konservatives ordfører siger, at vi straffer branchen.
Det synes jeg nu er så meget sagt.
Jeg synes faktisk, det her er et forsøg på at hjælpe branchen og i samarbejde med branchen at være med til at reducere vores CO2-udslip.
Jeg er ikke i tvivl om, at branchen vil få en konkurrencefordel i forhold til deres udenlandske kollegaer ved at bruge mindre diesel i dagligdagen.
Alt i alt synes jeg, at når alle taler om positive intentioner, tyder det på, at vi i hvert fald kan diskutere det i trafikforligskredsen, og der skal ikke være nogen tvivl om, at SF tager det med til forhandlingsbordet næste gang, fordi vi tager branchen alvorligt.
Jeg er så glad for, at Det Radikale Venstre støtter os i et ønske om faktisk at gøre noget ved CO2-problemet i transportbranchen.